Britannian EU-eroprosessi alkaa viimeistään keväällä
02.10.2016 klo 12:30 (muokattu 03.10.2016 klo 6:09 )
Britit äänestivät kesäkuussa EU:sta eroamisen puolesta, mutta maa ei ole vielä käynnistänyt eroprosessia.
Britannia aloittaa ennen maaliskuun loppua virallisen prosessin erotakseen Euroopan unionista. Asiasta kertoi pääministeri Theresa May yleisradioyhtiö BBC:lle. Hän toivoi, että aikataulun ilmoittaminen helpottaisi neuvotteluja EU:n kanssa.
May lupasi kertoa asiasta tarkemmin vielä tänään puheessaan konservatiivipuolueen puoluekokouksessa.Britit äänestivät kesäkuussa EU:sta eroamisen puolesta, mutta maa ei ole vielä käynnistänyt eroprosessia. Lissabonin sopimuksen artikla 50:n mukaan eroprosessi voi kestää enintään kaksi vuotta.Britannian ja EU:n tuleva suhde on yhä auki. May korosti kuitenkin BBC:lle, että kansanäänestys oli selvä merkki siitä, että britit haluavat rajoittaa maahanmuuttoa EU-maista.
– Täytämme tuon toiveen.Moni EU-johtaja on korostanut, että Britannia ei voi valita rusinoita pullasta esimerkiksi hyötymällä avoimista EU-markkinoista, mutta rajoittamalla ihmisten liikettä rajojen yli.May kertoi jo aiemmin Sunday Times -lehdelle, että hallitus aikoo esitellä lain, joka mitätöi EU:n vallan suhteessa Britanniaan, kunhan EU-ero toteutuu.
– Se palauttaa vallan maamme vaaleilla valituille instituutioille. EU-lakien määräysvalta Britanniassa päättyy, May sanoi Sunday Timesille.